**ӘДӘБИ ӘСӘРЛӘР АША УКУЧЫЛАРНЫҢ**

**ИҖАДИ СӘЛӘТЕН ҮСТЕРҮ**

Сагитова Гульсина Гаязовна, учитель татарского языка и литературы ([**gulsina.sagitova@yandex.ru**](mailto:gulsina.sagitova@yandex.ru))МБОУ «Арская средняя общеобразовательная школа №1 им.В.Ф.Ежкова с углубленным изучением отдельных предметов» г.Арска РТ.

**Аннотация**

Чыгышыбызда әдәби әсәрләр аша укучыларның иҗади сәләтләрен үстерү юлларына тукталдык. Укытучы белем бирүче генә түгел, тәрбияче дә бит әле. Ул укучының эчке дөньясын, әхлакый сыйфатларын, психологик үзенчәлекләрен күздә тотып эшләргә тиеш. Шулай ук хәзерге заман укучысының кызыксынуын, белем алуга омтылышын; нәрсәләрне өйрәнергә, нәрсәне белергә тиешлекне билгеләү өчен, иҗади үсеш технологияләрен куллану бик отышлы.

Укучыларга белем алу шатлыгы бирү, аның белемгә омтылышын, танып-белү активлыгын үстерү, һәр дәрестә иҗади эшләвенә ирешү - иң мөһим мәсьәләләрнең берсе.

Бүгенге телевизор, компьютер, цивилизация заманында көн саен сугыш, кыйнашу, ялган кызыктырулар күмеп киткәндә, укучыны бөтен күңелең, җаның , рухың белән кызыксындыру өчен көч тә, тирән белем дә осталык та кирәк. Балаларны татар теленә, бай әдәбиятыбызга, ана телебезгә өйрәтергә теләсәк, иң беренче чиратта укучыларда кызыксыну уятырга , өйрәнүгә теләк, психологик комфорт тудырырга тиешбез.

Әдәбият -үзе үк әдәп –тәрбия дигән мәгънәне аңлата.Әдәби китапларны күбрәк укыган саен, кеше үзе өчен өлге, үрнәк итеп алырлык әдәби образлар белән ешрак очраша, шуларга охшарга тырышып яши. Бала күңелен ап-ак кәгазь бите белән чагыштыралар. Безгә әнә шул чиста кәгазьгә матурлык, игелеклелек, шәфкатьлелек орлыклары ничек күбрәк салырга?Укучыларны әдәби китапларны яратып укырга ничек өйрәтергә, дигән сорауларга җавап табарга тырышабыз. Беркемгә дә сер түгел: соңгы елларда укучыларыбыз көннән-көн азрак укый, китапханә ягына юлны сирәгәйтә. Шуңа күрә укучыларда китапка мәхәббәт тәрбияләүгә игътибарны көчәйтү зур әһәмияткә ия.

Укучы актив, тере, җитез, хәрәкәтчән зат. Аны бертөрлелек тиз туйдыра, кызыксыну сәләтен юкка чыгара. Шуңа күрә ысул һәм алымнарны дөрес кулланганда гына укучы кызыксынып укый, тыңлый, яхшы нәтиҗәләргә ирешә. Әдәбият дәресләрен укытканда оештыру моменты бик мөһим. Ул кыска, ләкин укучыларны җәлеп итеп, аларны дәрескә алып кереп китәргә тиеш. Укытучы әсәр турында сөйләшү өчен, алдан әзерлек, билгеле бер эмоциональ җирлек тудырырга тиеш. Мәсәлән, Муса Җәлилнең “Кызыл ромашка” шигырен өйрәнгәндә иң беренче игътибарны рәсемгә юнәлтәбез.

-Рәсемдә нәрсә тасвирланган?( Болын, зәңгәр күк, ромашкалар..)

-Әйе, матур җәйге табигать сурәтләнгән. Сездә бу рәсем нинди хисләр уятты? (Шатлык хисе, күңел күтәрелеп китте, тизрәк җәй җитүен көтәбез...)

-Ромашкалар нинди төстә? Ә бүген М.Җәлилнең “Кызыл ромашка” дигән шигырен сәнгатьле укырбыз, шигырьне анализларбыз.

Чынлап та, укучы бу сорауга җавап эзли, үз фикерне әйтә. Бер яктан, шигырь туган ягыбыз табигатенә мәхәббәт тәрбияли, икенчедән, патриотик тәрбия бирә. Ә инде дәресне сугышчы егет образы һәм Җиңүнең 69 еллыгы белән бәйләсәк, тагын да уңышлы булачак. 5нче класста Г.Бәшировның “Бибек ник елый” хикәясе буенча класстан тыш уку дәресе дә укучыларда табигатькә сак караш, мәрхәмәтлелек, ярдәмчеллек хисе тәрбияли. Өй эше бирер алдыннан кош тавышлары кассетада тыңланыла. Укучылар нинди хис кичерүләрен әйтәләр.Сандугач сайравыннан күңел күтәрелә, ә тәкәрлек тавышы-кеше елаганга охшаган. Хикәядә тәкәрлек тавышы фаҗига буласын хәбәр итә.Әсәрнең эчтәлеге белән танышкач, арабызда Баламутт кебек кансыз кешеләр булуына игътибар итәләр. Укучылар әсәрне анализлап кына калмыйлар, ә тормыш белән дә чагыштыралар, үзләренә мәгълүмат та алалар. Дөрестән дә, этләр, мәчеләр, хәтта филләр дә үлгәндә кеше күзенә күренмиләр, качып үләләр. Ә инде әсәрне укыганда шигырь юллары да кулланылса тагын да отышлы.

Табигать ул үзен яклый алмый

Үч тә ала алмый кешедән.

Табигать бары тик рәнҗи генә ала

Куркыйк шушы рәнҗеш төшүдән.(Ф.Яруллин)

Дүрт аяклы дусларыбызны –этләрне , мәчеләрне рәнҗетергә ярамый. Укучыларның күңелләре саф, беркатлы. Әлбәттә, өйдә әзерләнгәндә әниләре, әбиләре дә ишеткән. Берукучы ачудан әнисенең песигә тибүе, ә икенче көнне аягы авыртып, бәйләп йөрүе турында әйтә.

Ә инде югары классларда әдәби әсәрләрне өйрәнгәндә укучыларда кызыксыну уяту өчен вакытлы матбугаттан (газета-журналлардан) файдалану бик отышлы дип уйлыйм. Газетада үзләренең башларыннан кичкән гыйбрәтле вакыйгалар язылган. Әти-әниеңә нинди тәрбия бирәсең, үзеңне дә шул көтәчәк дигән темага мәкалә алып, аны “Җомга көн кич белән”, “Әйтелмәгән васыять” әсәрләре белән чагыштыру да бик үтемле. Әдәби әсәрне укучы реаль вакыйга дип кабул итеп бетермәскә мөмкин. Шушы ук тема мәкаләдә дә күтәрелгәч, ул, әлбәттә, уйланачак.

Шулай ук бу дәрестә Коръән китабыннан аналарны хөрмәт итү, рәнҗетмәү турында аятьләрне уку да уңышлы.

Үзебезнең дәресләребездә укучыларны уйландыра алсак, яхшыны-начардан, дусны-дошманнан аерырга өйрәтсәк, әти-әниләребезгә , олыларга игътибар тәрбияли алсак , татар халкының тардицияләре, йолалары , тарихыбызны өйрәтсәк, без үз максатыбызга шәхес тәрбияләүгә өлеш керткәнбез дип уйлыйбыз.

Әйе, матур әдәбият – укытучы өчен бала тәрбияләүдә иң көчле корал, ләкин аны дөрес һәм нәтиҗәле кулланырга кирәк.